Miljoene rand se perlemoen gekonfiskeerFoto verskaf deur SAPD Wes-Kaap Vyf persone is in hegtenis geneem en polisiebeamptes het beslag gelê op miljoene rand se perlemoen tydens ŉ klopjag op ŉ huis in Table View, Kaapstad. Kapt. FC van Wyk, woordvoerder van die polisie, het gesê goeie speurwerk het tot die klopjag gelei. “Beamptes het die perseel betree ná hulle gesien het ŉ silwerkleure Mercedes-Benz hou omstreeks 12:00 voor die huis stil en die insittendes dra verskeie swart sakke in die huis in. Twee van die vertrekke is omskep in droogkamers met rakke vol gedroogde perlemoen.” Polisiebeamptes het bokse met sakke vol perlemoen in die sitkamer gevind. “Hulle het ook beslag gelê op toerusting, insluitend gasbottels, waaiers, rakke en skale.” Die vyf persone, tussen 20 en 33 jaar oud, sal op 23 April in die Kaapstadse landdroshof verskyn op aanklagte wat met die oortreding van die Wet op Mariene Hulpbronne verband hou.